เคทีซีมิโก้ชอบกำไรไม่สนเค้กชิ้นเล็กลง
&nbsp;บล.เคที ซีมิโก้ ชี้กำไรใกล้เคียงปีก่อน คุยรับคอมมิชชัน 0.2% สูงกว่าอุตสาหกรรม
18 ส.ค. 2554

บล.เคที ซีมิโก้ ชี้กำไรใกล้เคียงปีก่อน คุยรับคอมมิชชัน 0.2% สูงกว่าอุตสาหกรรม 
นายชัยภัทร ศรีวิสารวาจา ประธานกรรมการบริหารและกรรมการผู้อำนวยการ บริษัทหลักทรัพย์) บล.เคที ซีมิโก้ เปิดเผยว่า ปี 2554 คาดว่าบริษัทจะมีกำไรสุทธิใกล้เคียงกับปีก่อนได้ เนื่องจากบริษัทเน้นกลยุทธ์การสร้างกำไรมากกว่าเน้นการมีส่วนแบ่งการตลาด (มาร์เก็ตแชร์) สูง 
ปัจจุบันบริษัทได้รับค่าธรรมเนียมในการซื้อขายหลักทรัพย์ (คอมมิชชัน) ในอัตรา 0.20% ซึ่งสูงกว่าระดับอุตสาหกรรมโดยรวม หรือ บล.ที่มีมาร์เก็ตแชร์สูงสุด 5 อันดับแรกที่มีค่าคอมมิชชันเฉลี่ย 0.15% 
อย่างไรก็ตาม คาดว่าปีนี้จะรักษาส่วนแบ่งการตลาดที่ 5% อันดับเท่ากับปีก่อน และปัจจุบันอยู่อันดับที่ 8 
“ปีนี้ต้องยอมรับว่าธุรกิจหลักทรัพย์มีการแข่งขันรุนแรงมาก แต่เราจะไม่ใช้กลยุทธ์การหั่นค่าคอมมิชชันเด็ดขาด เพราะที่ผ่านมาพิสูจน์แล้วว่าการมีส่วนแบ่งมากอาจไม่ได้กำไรสุทธิมากก็ได้ เพราะลูกค้าไม่ได้ต้องการค่าคอมมิชชันถูกเพียงอย่างเดียว แต่ต้องการบริการที่ครอบคลุมในทุกผลิตภัณฑ์และได้รับสิทธิพิเศษ เช่น การจัดสรรหุ้นที่เสนอขายให้กับประชาชนเป็นครั้งแรก (ไอพีโอ) ในตลาดหุ้นลาวที่เมื่อปลายปีสามารถสร้างผลตอบแทนให้ลูกค้า 100%”
นายชัยภัทร กล่าวว่า ปีนี้จะนำรัฐวิสาหกิจของลาวเข้าตลาดหลักทรัพย์ลาวได้อีก 2-3 แห่ง โดยเป็นผู้ประกอบธุรกิจพลังงาน ค้าปลีก และโทรคมนาคม จากปัจจุบันมีหุ้น 2 บริษัทเท่านั้น